CELEX: 32020D1223(01)
Language: bg
Date: 2020-11-26 00:00:00
Title: Решение на Органа за европейските политически партии и европейските политически фондации от 26 ноември 2020 година да не бъде регистриран Алиансът за мир и свобода ASBL (само текстът на английски език е автентичен) 2020/C 448/01

23.12.2020   
               
               
                  BG
               
               
                  Официален вестник на Европейския съюз
               
               
                  C 448/1
               
            
         Решение на Органа за европейските политически партии и европейските политически фондации
         от 26 ноември 2020 година
         да не бъде регистриран Алиансът за мир и свобода ASBL
         (само текстът на английски език е автентичен)
         (2020/C 448/01)
         ОРГАНЪТ ЗА ЕВРОПЕЙСКИТЕ ПОЛИТИЧЕСКИ ПАРТИИ И ЕВРОПЕЙСКИТЕ ПОЛИТИЧЕСКИ ФОНДАЦИИ,
         като взе предвид Договора за функционирането на Европейския съюз,
         като взе предвид Регламент (ЕС, Евратом) № 1141/2014 на Европейския парламент и на Съвета от 22 октомври 2014 година относно статута и финансирането на европейските политически партии и на европейските политически фондации (1), и по-специално член 9 от него,
         като взе предвид заявленията, внесени от Алианса за мир и свобода ASBL,
         като има предвид следното:
         
                     (1)
                  
                  
                     Органът за европейските политически партии и европейските политически фондации („Органът“) получи от Алианса за мир и свобода ASBL заявления за регистриране като европейска политическа партия на 12 и 26 август 2020 г.
                  
               
                     (2)
                  
                  
                     Тези заявления изглежда се основаваха на предишното регистриране на Алианса за мир и свобода като европейска политическа партия съгласно Регламент (ЕС, Евратом) № 1141/2014 (2).
                  
               
                     (3)
                  
                  
                     На 27 август 2020 г. Органът припомни, че Алиансът за мир и свобода е заличен от регистъра с решение от 13 септември 2018 г. (3) и че следователно той трябва да внесе заявление за регистриране съгласно Регламент (ЕС, Евратом) № 1141/2014, за да получи нова регистрация.
                  
               
                     (4)
                  
                  
                     На 4 септември 2020 г. Алиансът за мир и свобода внесе документи, които изглеждаха да са същите като вече внесените на 12 и 26 август.
                  
               
                     (5)
                  
                  
                     На 8 септември 2020 г. Органът получи формуляр за членство от Националдемократическата партия на Германия (Nationaldemokratische Partei Deutschlands).
                  
               
                     (6)
                  
                  
                     На 10 септември 2020 г. Органът потвърди отново, че Алиансът за мир и свобода трябва да внесе заявление, за да получи регистрация като европейска политическа партия.
                  
               
                     (7)
                  
                  
                     На 18 септември 2020 г. Алиансът за мир и свобода внесе ново заявление (заедно с предишните заявления, по-нататък наричани „заявлението“), придружено от, наред с останалото, формуляри за членство от Falange Española de las JONS, Испания, и E.LA.SYN., Гърция.
                  
               
                     (8)
                  
                  
                     На 19 октомври 2020 г. Органът уведоми Алианса за мир и свобода, че заявлението е непълно, и освен това отбеляза, че представянето на три формуляра за членство от три държави членки при всички случаи е недостатъчно за получаване на регистрация.
                  
               
                     (9)
                  
                  
                     На 26 октомври 2020 г. Органът прие предварителна оценка, чийто адресат е Алиансът за мир и свобода, в която изрази предварителното си становище, че заявлението не отговаря най-малко на едно от условията, посочени в член 3, параграф 1 от Регламент (ЕС, Евратом) № 1141/2014.
                  
               
                     (10)
                  
                  
                     По-конкретно, Алиансът за мир и свобода не е доказал, че отговаря на условията, посочени в член 3, параграф 1, буква б) от Регламент (ЕС, Евратом) № 1141/2014 („изискванията за минимално представителство“).
                  
               
                     (11)
                  
                  
                     Съгласно тази разпоредба регистрирането като европейска политическа партия зависи от заявление, доказващо, че членуващите в него партии са представени от членове на Европейския парламент, на националните парламенти, на регионалните парламенти или събрания в поне една четвърт от държавите членки; или по време на последните избори за Европейски парламент той или членуващите в него партии са получили в поне една четвърт от държавите членки минимум три процента от гласовете във всяка една от тези държави членки.
                  
               
                     (12)
                  
                  
                     Що се отнася до представителството на членуващите в него партии, документите в заявлението на Алианса за мир и свобода, които евентуално биха могли да бъдат разгледани, се отнасят само до три държави членки: i) Германия, ii) Гърция и iii) Испания, и това равнище на представителство не е достатъчно, за да отговори на изискванията за минимално представителство, а именно представителство в най-малко седем държави членки.
                  
               
                     (13)
                  
                  
                     Освен това Алиансът за мир и свобода не е представил документи, доказващи, че по време на последните избори за Европейски парламент той или членуващите в него партии са получили в поне седем държави членки минимум три процента от гласовете във всяка една от тези държави членки, и при всички случаи биха се прилагали mutatis mutandis същите съображения като посочените в съображение 12.
                  
               
                     (14)
                  
                  
                     Посредством предварителната си оценка Органът прикани Алианса за мир и свобода да представи евентуалните си писмени забележки до 10 ноември 2020 г. и също така повтори, че заявлението при всички случаи е непълно.
                  
               
                     (15)
                  
                  
                     Алиансът за мир и свобода не е представил никакви забележки или коментари в отговор на предварителната оценка.
                  
               
                     (16)
                  
                  
                     Предвид гореизложеното не е необходимо Органът да оценява останалите документи от заявлението.
                  
               ПРИЕ НАСТОЯЩОТО РЕШЕНИЕ:
         
            Член 1
            Заявлението, внесено от Алианса за мир и свобода ASBL за регистриране като европейска политическа партия, се отхвърля.
         
         
            Член 2
            Настоящето решение влиза в сила в деня на връчването на уведомление за него.
         
         
            Член 3
            Адресат на настоящето решение е
            
                        Алиансът за мир и свобода ASBL
                     
                  
                        Rue Abbé Cuypers 3
                     
                  
                        1040 Bruxelles/Brussel
                     
                  
                        BELGIQUE/BELGIË
                     
                  
         
            Съставено в Брюксел на 26 ноември 2020 година.
            
               
                  За Органа за европейските политически партии и
               
               
                  европейските политически фондации
               
               
                  Директор
               
               M. ADAM
            
         
         
            (1)  ОВ L 317, 4.11.2014 г., стр. 1.
         
            (2)  Решение на Органа от 9 февруари 2018 г. за регистриране на Алианса за мир и свобода (ОВ C 193, 6.6.2018 г., стр. 9).
         
            (3)  Решение на Органа от 13 септември 2018 г. за заличаване на Алианса за мир и свобода от регистъра (ОВ C 417, 16.11.2018 г., стр. 11).